Everyday (שיר של באדי הולי)

Everyday הוא שיר שנכתב על ידי באדי הולי ונורמן פטי, הוקלט על ידי הולי ולהקת The Crickets ב-29 במאי 1957, והופץ ב-20 בספטמבר 1957, כצד B של הסינגל "Peggy Sue". על גבי הסינגל המקורי The Crickets לא מוזכרים, אך ידוע כי הולי ניגן בגיטרה האקוסטית, המתופף ג'רי אליסון ניגן גם על כלי הקשה, ג'ו ב' מאלדין ניגן על קונטרבס, ואשתו של המפיק נורמן פטי, וי פטי, ניגנה על צ'לסטה.

אורכו של השיר הוא 2 דקות ו-5 שניות. השיר מדורג במקום 238 ברשימת המגזין "רולינג סטון" של "500 השירים הגדולים בכל הזמנים".

 תוכן השיר 
השיר "Everyday" הוא שיר רומנטי המבטא אופטימיות, בה הדובר מלא בציפייה ותקווה למציאת אהבת אמת. הדובר בשיר מתאר תחושה של התקרבות הדרגתית אל מושא אהבתו, כאשר כל יום שעובר מקרב אותו אל היעד ("Everyday, it's a gettin' closer"). השיר עושה שימוש בדימויים של קצב וזמן, כמו ההשוואה של מהירות התקרבות האהבה ל"רכבת הרים" (Roller coaster).

האווירה התמימה והחלומית של המילים משתקפת בעיבוד המוזיקלי הייחודי שנוצר באולפני נורמן פטי . הליווי האינסטרומנטלי, הכולל נגינה על צ'לסטה (כלי מקלדת בעל צליל פעמוני) וטפיחות ידיים על הברכיים ככלי הקשה במקום מערכת תופים סטנדרטית, מעניק לשיר איכות אינטימית המזכירה שיר ערש. הביוגרף פיל נורמן ציין כי השיר מייצג מעבר של הולי מסגנון הרוקנרול המחוספס שאפיין את תחילת דרכו לעבר פופ-רוק רך ו"נקי" יותר, המדגיש תמימות נעורים.

גרסאות כיסוי
בשנת 1958, טינה רובין הייתה הראשונה להקליט גרסת כיסוי לשיר זה, גם הוא עבור חברת התקליטים Coral Records.

בשנת 1960, בובי וי ביצע את השיר, כבי-סייד של הסינגל שלו "Rubber Ball".

ג'ון דנוור הקליט את השיר הזה עבור אלבום אולפן שלו משנת 1971 בשם "Aerie", והוציא אותו כסינגל שהגיע בשיאו למקום 81 במצעד שירי פופ של בילבורד ולמקום 21 במצעד שירי Adult contemporary music לשנת 1972.

דון מקליין הקליט את השיר הזה לאלבומו Playin' Favorites ב-1973 והוציא אותו כסינגל, שהגיע בשיאו למקום במצעדי הפזמונים של בריטניה.

זמר הפופ האנגלי ניקי ריצ'רדס הקליט את השיר כבי-סייד של הסינגל הראשון שלו ב-1978.

גרסת כיסוי שהוקלטה על ידי ג'יימס טיילור יצאה בשנת 1985, והגיעה בשיאה למקום מס' 3 במצעד בילבורד בארצות הברית ולמקום מס' 1 בקנדה. השיר נכלל באלבומו משנת 1985 "That's Why I'm Here" וכן באלבום אוסף שיריו משנת 2013.

אירייז'ר חידשה את השיר עבור האלבום שלהם משנת 2002 בשם "Other People's Songs". להקות הרוק האמריקאיות The Trashmen ממיניאפוליס ו-Rogue Wave מאוקלנד גם כן הקליטו גרסאות משלהן לשיר. פרל ג'אם ביצעה את השיר בהופעה חיה בלאבק, טקסס, עיר הולדתו של באדי הולי. גם דיפ פרפל ביצעה את השיר בהופעה חיה. בשנת 2008, להקת Hellogoodbye הקליטה את השיר עבור מיני-אלבום שלהם. פיל אוקס כלל חלק משמעותי מהשיר במחרוזת שירי באדי הולי, אותו ביצע בהופעה חיה בקרנגי הול בשנת 1974. ביצוע זה נכלל באלבום ההופעה.

אליוט מרפי הקליט את השיר הזה כמחווה צרפתית, Every Day Is a Holly Day, בשנת 1989.

ב-1990 הקליט הגיטריסט הבריטי פיטר ווייט את השיר עבור אלבומו Rveillez-Vous.

פיונה אפל הקליטה גרסת כיסוי לשיר עבור Rave On Buddy Holly - אלבום מחווה לבאדי הולי בשנת 2011.

פטריק סטאמפ תרם גרסת כיסוי לשיר עבור Listen to Me: Buddy Holly - אלבום מחווה לבאדי הולי בשנת 2011.

בשנת 2012 השיר הוקלט עבור אלבום יפני בשם Levi Dexter & Gretsch Brothers.

בשנת 2016 הזמרת-יוצרת הקנדית ג'ורדן פול פרסמה גרסת כיסוי של השיר.

בתרבות פופולרית
בשיר נעשה שימוש במספר סרטי הקולנוע, בהם "אני והחבר'ה" (1986), "סיפורי דגים" (2003), "מר אף אחד" (2009) ו-"חייבים לדבר על קווין" (2011) וכן במספר סדרות טלוויזיה, בהן "אבודים" ו-"מד מן". גרסת כיסוי של השיר נשמעת בסדרות "שולחן לחמישה" (בביצועה של נב קמפבל) ו-"נופל וקם" (בביצועה של פיונה אפל).

קישורים חיצוניים

הערות שוליים

קטגוריה:סינגלים בהוצאת קולומביה רקורדס
קטגוריה:סינגלים בהוצאת RCA רקורדס